-  లాభాల స్వీకరణకు దిగిన మదుపరులు
-  సెన్సెక్స్‌ 190 పాయింట్ల మేర పతనం
-  ఆరు రోజుల లాభాలకు గండి
  ముంబయి : వరుసగా ఆరు సెషన్లలో రాణించిన దేశీయ స్టాక్‌ మార్కెట్లు గురువారం నష్టాల బాట పట్టాయి. లాభాల స్వీకరణకు ప్రధానంగా బ్లూచిప్‌ కంపెనీల షేర్ల విక్రయాలకు మదుపర్లు మొగ్గు చూపడంతో మార్కెట్లు నేల చూపులు చూశాయి.బీఎస్‌ఈ సెన్సెక్స్‌ 190.04 పాయింట్లు క్షీణించి 26,845.81 పాయింట్లకు తగ్గింది. నేషనల్‌ స్టాక్‌ ఎక్స్ఛేంజీ సూచీ నిఫ్టీ కూడా 48.05 పాయింట్లు పతనమై 8,129 వద్ద ముగిసింది. బీఎస్‌ఈలోని ఎఫ్‌ఎంసీజీ సూచీ అత్యధికంగా 1.04 శాతం తగ్గింది. ఇదే క్రమంలో వైద్య సూచీ 1 శాతం, ఆయిల్‌ అండ్‌ గ్యాస్‌ 0.85 శాతం, బ్యాంకింగ్‌ 0.77 శాతం చొప్పున క్షీణించాయి. కాగా లోహ సూచీ 0.32 శాతం, కన్సూమర్‌ డ్యూరెబుల్స్‌ 0.24 శాతం చొప్పున రాణించాయి. సెన్సెక్స్‌లో వీఈడీిఎల్‌ 2.37 శాతం, టాటా స్టీల్‌ 1.56 శాతం, హీరో మోటో కార్ప్‌ 0.82 శాతం, భెల్‌ 0.57 శాతం, టాటా మోటార్స్‌ 0.48 శాతం చొప్పున పెరిగాయి. మరోవైపు రిలయన్స్‌ 2.7 శాతం, గెయిల్‌ 2.52 శాతం, ఐటీసీ2.06 శాతం, ఐసీఐసీఐ బ్యాంకు 1.57 శాతం, ఎన్‌టీపీసీ 1.41 శాతం చొప్పున నష్టాల పాలయ్యాయి. బీఎస్‌ఈలో మిడ్‌క్యాస్‌ సూచీ 1 శాతం, స్మాల్‌క్యాప్‌ సూచీ 0.1 శాతం చొప్పున తగ్గాయి. మొత్తంగా మదుపర్ల మద్దతు కరువై 1,429 స్టాక్స్‌ ప్రతికూలతను ఎదుర్కోగా, మరోవైపు 1,005 స్టాక్స్‌లో లాభాలు నమోదయ్యాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 12 పైసలు నష్టపోయి 65.07 వద్ద ముగిసింది.
మీ స్నేహితులకు రికమెండ్ చెయ్యండి